地名: 濟州 (全羅道, 牧)
年: 1671.0

○領相許積、左相鄭致和、戶判金壽興、兵判閔鼎重請對, 上御集祥殿引見。 許積進曰: "以前日謝恩使入去時, 淸帝有所云云之事,
                【卽主弱臣强之說也。】
              外議或曰: ‘當有卞誣之擧,’ 而臣意則不然矣。" 上曰: "彼若曰: ‘俺有云云, 而何無黑白乎,’ 以此執言, 則必有害, 差送謝恩使爲當矣。" 積曰: "聖敎當矣。 以謝恩使定送, 則冬至上使, 當爲改差。" 上曰: "使臣以何人差送耶?" 積曰: "事異常時, 不可不以大臣差遣也。" 上曰: "請穀事, 何以爲之耶?" 積曰: "前日徐必遠陳達之時, 臣則以爲難矣。" 金壽興、閔鼎重以請穀, 形勢之不便, 事理之不當陳達。 鼎重又曰: "國家雖不免爲人役, 胡至於請糧求活乎?" 上曰: "此處事勢, 若不至此, 則何可爲也。" 鼎重曰: "設令借穀, 六月前來到, 未可知, 終爲無益矣。" 上曰: "歲幣請減事, 彼若以事體不當責我, 則見敗矣。" 致和曰: "誠如聖敎。 納貢之國, 直請蠲減不當, 雖或略減, 必有謝恩使, 所費多於所減矣。" 上曰: "大臣無他員, 一人奉使, 則國家甚爲孤單矣。" 積曰: "今春只有臣一人, 而猶得支撑矣。" 致和曰: "積爲首相, 何可出疆乎? 臣當奉使矣。" 上謂承旨曰: "濟州人民之飢餓, 前古所無, 不可不別遣宣諭御史, 言于吏曹, 極擇差送可也。" 許積曰: "歲抄雖已停止, 束伍軍及各司諸員諸包匠人樂工奉足, 則不在歲抄之中, 各衙門若或督令代定, 則民有難支之弊矣。" 致和曰: "歲抄旣停, 則諸員諸色, 亦當不爲代定, 而但束伍軍, 若不隨得充定, 以致闕額甚多, 則雖値豐年, 亦難一時充定, 使之隨得代定宜矣。" 鼎重曰: "軍兵中物故老除, 自得閑丁者, 依前代定可也。" 上竝許之。 積曰: "吉州罪人許泓等所犯, 不過出於無知妄作, 所當原情定罪, 區別首從。 而咸鏡監司洪處厚初不覈問, 直請顯戮, 刑曹判書李正英不復詳察, 乃以强盜律照斷, 至以不待時處斬, 妻子爲奴, 家産籍沒, 矇然覆啓, 俱極可駭。 洪處厚、李正英請竝從重推考。" 上從之。 致和曰: "此等事甚重, 政院所當詳審覆逆, 自上亦當惕念處也。 若非李端夏等陳疏, 則許泓等就戮久矣。" 時泓等不待官令, 率其徒百五十人, 亂入於倉, 取出各穀三十五石零, 人分三斗, 且列書姓名, 以爲日後還納之地, 蓋監官受鑰匙, 任自開閉, 不卽分糶故也。 咸鏡監司洪處厚大駭, 啓請顯戮, 刑曹回啓, 請依强盜律, 梟示首倡五人, 上旣允下。 左副承旨李端夏、右副承旨李䎘等上疏, 俱陳可原事狀, 請更詢廟堂, 上下備局。 積至是力言請罪監司及刑官, 上命本道, 明査實狀以啓。 李端夏曰: "稷山人鄭世廉女子, 年十四, 父病斷指, 進血更甦, 二日而死, 其後母病喉垂死, 勺水不入, 其女子, 日夜禱天, 取其所斷之指, 燒作灰, 吹入喉中, 喉忽開得甦, 此由至誠所感。 頃年溫幸時, 道臣以聞, 而尙無旌褒之典。 宜加旌表, 或給食物矣。 且此等啓聞, 該曹一倂掩置, 速爲回啓事, 分付何如?" 上令該曹, 趁速回啓, 一體擧行。 端夏又曰: "故府使李命達當光海朝癸丑, 大論初起, 以陽川生員, 倡率諸生上疏, 請斬李偉卿、鄭造、尹認等, 辭意澟烈。 當時方外之疏, 此爲首倡。 如趙溭、趙慶起、金孝誠諸人, 皆蒙贈職, 而李命達則未得恩典, 依趙溭例贈職, 似當矣。 上令該曹考例稟處。

○甲子/遣副校理李夏, 宣諭濟州。 朝廷以濟州三邑, 尤甚饑荒, 人民多死, 不可無慰諭之擧, 遂以夏爲宣諭御史, 往諭之。 金壽興箚陳其祖尙憲, 曾於辛丑年, 以御史往諭本島, 宣廟特命賜祭于漢挐山, 且別爲事目以送之, 請依舊例爲之, 事下備局。 酌定其應行節目十七條, 賜三邑民人綿布四千匹, 麥種二千斛, 上供土宜, 諸司常貢內司及各司奴婢身貢, 亦賜蠲免。 且聚儒生武士試才賜第, 以爲聳動之擧。 仍令弔民死喪, 問民疾苦, 兼訪民間孝友節行特著者,以爲旌褒甄拔之地, 又給沿海邑米三十石, 以爲老人設宴之具。

○辛丑/以濟州宣諭御史李夏書啓, 牧使盧錠特命加資, 前判官崔鎭南, 準職除授, 以錠竭誠救民, 而鎭南遺愛在人也。 旌義縣監李松老, 亦以善賑, 賜兒馬。 大靜前縣監鄭台周, 賑政一委奸吏, 且多貪汚不法之罪, 下禁府刑推三十餘次, 減死定配。 夏又以本島各樣弊瘼, 及內司奴婢役重, 難支之狀, 條列以聞, 頗有變通蠲減之事。

○領議政許積、左議政鄭致和、戶曹判書金壽興、兵曹判書閔鼎重請對, 上御集祥殿引見。 積進曰: "前日謝恩使入去時, 淸帝有招問之事。 外議或曰當有辨誣之擧, 而臣意則不然矣。"
                【卽主弱臣强之說也。】
               上曰: "彼若曰: ‘俺有云云, 而何無黑白乎?’ 以此執言, 則必有所害。 予意則以爲辨誣則不可, 謝恩則似好, 而提起此事, 彼若詰問, 則難以爲對, 只以軫念小邦之事, 不勝感激之意, 謝恩似可矣。" 積曰: "今此冬至使之行, 當有回答之語。 而臣等未得其當, 今承上敎, 誠爲允當矣。 以謝恩使定送, 則冬至上使, 當爲改差, 副使則例借官資, 仍存無妨矣。" 上曰: "使臣以何人差送耶?" 積曰: "彼謂我國臣强, 大臣權重云, 故外議皆以爲大臣不可不送云矣。" 上曰: "只遞上使。" 上曰: "請穀事何以爲之耶?" 積曰: "前日徐必遠陳達之時, 臣則以爲難矣。 我若請穀, 則彼必許之, 而使我輸去, 則運來極難。" 鼎重曰: "國家雖不免爲人役, 胡至於請糧求活乎? 設令借穀, 六月前來到, 未可預知, 終爲無益之歸矣。" 上曰: "歲幣請減事何以爲之?" 積曰: "左相之意, 則奏文中微及此意, 勿爲呈露宜當云。 而臣及鼎重之意則以爲不爲直請, 彼必無答辭矣。" 上曰: "直請則不可, 彼若以事體不當責我, 則見敗矣。 我國飢饉之慘, 彼必知之。 我若請糶, 則彼或減歲幣耶。" 致和曰: "納貢之國, 直請蠲減, 事理不當。 雖或略減, 必有謝恩使, 所費多於所減矣。" 上曰: "請穀則彼雖不給, 不至發怒, 請減歲幣, 而彼或生梗, 責之以事體, 則使臣又當入去, 爲費亦不貲。 此處之事, 不至十分地頭, 何必有此請也?" 致和等曰: "上敎當矣。" 上謂承旨曰: "濟州人民之飢饉, 前古所無, 不可不別遣宣諭御史。 言于吏曹, 極擇差送可也。" 積曰: "歲抄雖已停止, 束伍軍及各司諸員、諸色匠人、樂工奉足, 則不在歲抄之中。 各衙門若或督令代定, 則民有難支之弊矣。" 致和曰: "歲抄旣停, 則諸員各色, 亦當不爲代定。 而但束伍軍若不隨得充定, 以致闕額甚多, 則雖値豐年, 亦難一時充定, 使之隨得代定宜矣。" 鼎重曰: "軍兵中物故、老除, 自得閑丁者, 依前代定可矣。" 上竝許之。 積曰: "吉州罪人許泓等所犯, 不過出於無知妄作, 所當原情定罪, 區別首從。 而咸鏡監司洪處厚初不覈問, 直請顯戮, 刑曹判書李正英不復詳察, 乃以强盜律照斷, 至以不待時處斬, 妻子爲奴, 家産籍沒, 矇然覆啓, 俱極可駭。 洪處厚、李正英, 請竝從重推考。" 上從之。 致和曰: "此等事甚重, 政院所當詳審覆逆, 自上亦當惕念處也。 若非李端夏等陳疏, 則許泓等就戮久矣。" 時, 泓等不待官令, 率其徒百五十人, 亂入邑倉, 取出各穀三十五石零, 人分三斗, 且列書姓名, 以爲日後還納之地。 蓋監官受鑰匙, 任自開閉, 不卽分糶故也。 咸鏡監司洪處厚大駭, 啓請顯戮, 刑曹回啓, 請依强盜律, 梟示首倡五人。 上旣允下, 承旨李端夏、李䎘等, 上疏具陳可原事狀, 請更詢廟堂, 上下備局。 積至是, 力言請罪監司及刑官, 上命本道明査實狀以啓。 端夏曰: "稷山人鄭世廉女子, 年十四, 父病斷指, 進血更甦, 二日而死。 其後母病喉垂死, 勺水不入, 其女子禱天, 取其所斷之指, 燒作灰, 吹入喉中, 喉忽開得甦, 此由至誠所感。 頃年溫幸時, 道臣以聞, 而尙無旌褒之典, 宜加旌表, 或給食物矣。 且此等啓聞, 該曹一倂掩置, 宜令速爲回啓也。" 上令該曹, 趁速回啓, 一體擧行。 端夏又曰: "故府使李命達, 當光海朝癸丑, 大論初起, 以陽川生員, 倡率諸生上疏, 請斬李偉卿、鄭造、尹訒等, 辭意澟烈。 當時方外之疏, 此爲首倡。 如趙溭、趙慶起、金孝誠諸人, 皆蒙贈職, 李命達則未得恩典, 依趙溭例, 贈職似當矣。" 上令該曹, 考例稟處。 致和曰: "古規則槐院分館時, 一從圈點之多少而取舍, 故無罷坐之弊矣。 今則群議歸一, 然後方爲參選。 多人論議, 歸一甚難, 罷坐之弊, 實由於此。 今後則一遵古規而爲之, 似當矣。" 上曰: "別爲嚴飭, 依此爲之可也。"

○上御養心閤, 引見大臣及備局諸臣。 領議政許積出趙威鳳疏曰: "疏中陳賑政得失以爲: ‘國家賑恤丐乞之民, 終至於死亡殆盡, 是徒費國穀而已, 不如全養農民, 宜趁冬前, 捧戶籍設粥就賑, 毋令出其邑, 則庶無流散之患。’ 云, 其言是矣, 而臣意則有不然者。 夫安土者人情, 而室家相棄, 蓋出於飢饉也。 當初就賑之數, 幾至二萬餘人, 戶口有無, 何暇區別, 亦何可以無戶口而逐之乎?" 左議政鄭致和曰: "就賑他邑者, 何忍禁之乎? 一家之內, 只有戶口一張, 當此父子不相保之日, 不可人人而責納戶口矣。" 校理趙威鳳曰: "賑儲已竭, 而流民、農民, 勢難兩全。 游手游食之民, 雖死不足惜也。" 積曰: "國之於民, 寧有愛憎而取舍之乎? 至於捧戶籍之事, 則姑先試之, 有者賑之, 無者不賑, 則似無濫雜之弊。 以此行會各道宜當矣。" 積又曰: "外方守令, 濫捧賑穀, 而中問私用者甚多云, 事甚痛駭矣。" 致和曰: "發遣御史, 廉問似當。 而不可遍踏, 抽栍頻遣, 出其不意, 連續送之, 則貪汚之輩, 豈無戒飭之心乎? 仁祖朝給衣糧而送之, 數三日內可以發遣矣。" 上頷之。 積曰: "濟州宣諭御史入往時, 不可無慰諭島中之文, 令藝文館撰進。 且宣諭之擧, 不可徒以言語慰悅, 所送麥種之外, 加送啓下賑恤廳木綿, 全羅監營所儲三十同, 兵營所儲二十同似好。 而亦難遍及於一島飢寒之民矣。" 上曰: "厥數太略, 自戶曹加送三十同可也。" 積曰: "平安兵營有備局句管之布, 以此追償戶曹似可矣。" 上允之。 致和曰: "濟州居內需司及各司奴婢身貢蠲減之意, 亦宜入於宣諭中矣。" 上允之。 承旨李端夏曰: "曾經守令越祿之人, 丁丑亂後十年, 則以一朔之料滌其一等, 而今則以三朔滌一等。 卽今飢饉無異於亂離之後, 而無料從仕, 不能支過, 合有變通之道矣。" 戶曹判書金壽興曰: "在前凶荒時, 越祿有蕩滌之擧。 蓋一經守令, 率未免越祿, 越至六七等之人, 則無祿從仕, 至於二年之久矣。" 上曰: "依丁丑年例, 爲之可也。"

○辛丑/以濟州宣諭御史李夏書啓, 牧使盧錠特命加資, 前判官崔鎭南準職除授。 以錠竭誠救民, 而鎭南遺愛在人也。 旌義縣監李松老亦以善賑, 賜兒馬。 大靜前縣監鄭台周賑政一委奸吏, 且多貪汚不法之罪, 下禁府, 刑推三十餘次, 減死定配。 夏又以本島各樣弊瘼及內司奴婢役重難支之狀, 條列以聞, 頗有變通蠲減之事。